b"\n_START_ARTICLE_\nAstri Welhaven Heiberg\n_START_SECTION_\nFamilien\n_START_PARAGRAPH_\nWelhaven Heiberg ble f\xc3\xb8dt inn i en familie med n\xc3\xa6re relasjoner til sentrale personer i norsk kulturliv. Hennes s\xc3\xb8ster Sigri Welhaven var billedhugger._NEWLINE_Faren, Hjalmar Welhaven (1850\xe2\x80\x931922) var nest eldste s\xc3\xb8nn av dikteren Johan Sebastian Cammermeyer Welhaven (1807\xe2\x80\x931873) og hans danske kone Josephine Angelica Bidoulac (1812\xe2\x80\x931866). Johan Sebastian Welhavens far, Johan Ernst Welhaven (1775\xe2\x80\x931828), var prest, blant annet ved St. J\xc3\xb8rgen i Bergen, som var kirke og hospital for de spedalske i distriktet. Hjalmar Welhaven var utdannet arkitekt, og tegnet fortrinnsvis trebygninger og arbeiderboliger i Kristiania. Han er likevel mest kjent for huset til Fridtjof Nansen, Polh\xc3\xb8gda (1900\xe2\x80\x9302) p\xc3\xa5 Fornebu, utf\xc3\xb8rt i stein. I 1883 ble han slottsforvalter for Oscar II. _NEWLINE_Moren til Welhaven Heiberg var Margrethe Backer (1851\xe2\x80\x931940). Hun og hennes tre eldre s\xc3\xb8stre var kulturelt interessert.  Harriet Backer (1845\xe2\x80\x931932) var nest eldst, og regnes blant Norges st\xc3\xb8rste malere. I s\xc3\xb8skenflokken finner vi ogs\xc3\xa5 pianisten og komponisten Agathe Backer (1847-1907, gift Agathe Gr\xc3\xb8ndahl), som har et stort navn i norsk musikkhistorie. Inga Agathe (1842\xe2\x80\x931915) var eldst, og en dyktig sanger. Margrethe Backer var, som sin s\xc3\xb8ster Harriet, interessert i malerkunst. Hun fikk utdannelse hos Vilhelm Kyhn i K\xc3\xb8benhavn samt Bergsliens malerskole i Kristiania.\n_START_SECTION_\nL\xc3\xa6retid\n_START_PARAGRAPH_\nAstri Welhaven gikk i l\xc3\xa6re hos sin tante, Harriet Backer, 1902-1907. Backer drev malerskole i Kristiania i n\xc3\xa6rmere 20 \xc3\xa5r i ti\xc3\xa5rene f\xc3\xb8r og etter \xc3\xa5rhundreskiftet 1900. I de \xc3\xa5rene Astri Welhaven var elev hos Harriet Backer har hun, uten tvil, f\xc3\xa5tt mye erfaring i \xc3\xa5 male akt. I tillegg har hun trolig adoptert tantens strenge disiplin og arbeidsmoral. _NEWLINE_I november 1907 giftet Astri Welhaven seg med Christen Fritzner Heiberg (1878\xe2\x80\x931943), en eldre bror av maleren og Matisse-elev Jean Heiberg. De nygifte flyttet til New York kort tid etter, hvor Christen Heiberg var ansatt som arkitekt. Astri Welhaven Heiberg fikk sitt eneste barn, Hjalmar Welhaven Heiberg, i New York h\xc3\xb8sten 1910. Astris s\xc3\xb8ster Sigri var for \xc3\xb8vrig gift med Jean Heiberg i \xc3\xa5rene 1913-1920.\n_START_SECTION_\nDebut\n_START_PARAGRAPH_\nH\xc3\xb8sten 1912 debuterte Welhaven Heiberg p\xc3\xa5 H\xc3\xb8stutstillingen med et portrett. Harriet Backer skal ha r\xc3\xa5det henne til ikke \xc3\xa5 debutere for tidlig. Hun ville at niesen ikke skulle stille ut f\xc3\xb8r hun hadde et solid grunnlag. Etter debuten i 1912 fikk Welhaven Heiberg antatt malerier til H\xc3\xb8stutstillingen \xc3\xa5tte ganger de neste ti \xc3\xa5rene, noen \xc3\xa5r med opptil fire og fem arbeider. Hun fikk forholdsvis gode kritikker i pressen, hvor enkelte  uttrykte forh\xc3\xa5pninger til hennes fremtidige kunstneriske virke._NEWLINE_Astri Welhaven Heiberg oppn\xc3\xa5dde en viss anerkjennelse i \xc3\xa5rene etter debuten. I 1916 og 1917 mottok hun Henrichsens legat, som hun s\xc3\xb8kte med anbefalinger fra Jens Thiis og Harriet Backer. Hun mottok legatet som eneste maler begge \xc3\xa5rene. Noen kilder mener at hun i tillegg mottok A.C. Houens legat i 1920-\xc3\xa5rene. Dette kan ikke dokumenteres, men heller ikke utelukkes, idet det er meget sannsynlig at et reisestipend har muliggjort et lengre studieopphold i Paris i 1924.\n_START_SECTION_\nKunst\n_START_PARAGRAPH_\nWelhaven Heiberg hadde to separatutstillinger, begge hos Blomqvist, i 1919 og 1925. Nasjonalgalleriet kj\xc3\xb8pte maleriet 'V\xc3\xa5r i Asker' fra den f\xc3\xb8rste separatutstillingen. P\xc3\xa5 H\xc3\xb8stutstillingen 1919 ble 'I haven' innkj\xc3\xb8pt til samlingen. Welhaven Heiberg deltok p\xc3\xa5 flere skandinaviske gruppeutstillinger, blant annet Jubileumsutstillingen i G\xc3\xb8teborg 1923. Andre internasjonale gruppeutstillinger omfatter den norske utstilling i Riga 1934, International Women Painters (New York, 1939) og Contemporary European Women Painters (London, 1947). Hun er representert med arbeider i de fleste norske offentlige samlinger, blant annet Bergen Kunstmuseum, Lillehammer Kunstmuseum, S\xc3\xb8rlandets Kunstmuseum og Trondheim Kunstmuseum. _NEWLINE_Mest oppsiktsvekkende er hennes malerier av nakne kvinner i landskap, s\xc3\xa5kalte uteakter. Frem til 1922 malte hun antagelig 12 slike motiver. I l\xc3\xb8pet av 1920-\xc3\xa5rene g\xc3\xa5r Welhaven Heiberg i \xc3\xb8kende grad over til \xc3\xa5 male bestilte portretter. I l\xc3\xb8pet av \xc3\xa5rene p\xc3\xa5tok hun seg flere store oppdrag. Hun malte blant annet kong Haakon VII, kronprinsesse M\xc3\xa4rtha og de tre kronprinsbarna. I \xc3\xa5rene 1916-1924 bodde Welhaven Heiberg i Asker. P\xc3\xa5 tross av at hun valgte \xc3\xa5 bo i Oslo etter 1924, holdt hun kontakten med Asker hele livet. Welhaven Heiberg var aktiv som maler til sitt siste leve\xc3\xa5r, og var med p\xc3\xa5 H\xc3\xb8stutstillingen mange ganger, sist i 1961 som 80-\xc3\xa5ring. Etter dette stilte hun ut utelukkende i Asker. Av Welhaven Heibergs produksjon kan rundt 150 malerier dokumenteres og dateres til perioden 1907-1966. Det er grunn til \xc3\xa5 tro at mange av hennes malerier befinner seg i private hjem, og at den totale produksjonen er st\xc3\xb8rre en det antallet som per i dag kan dokumenteres."